google/wiki40b huggingface dataset:
גיל סמסונוב

ביוגרפיה

סמסונוב נולד בזכרון יעקב למשפחה ממייסדי המושבות הראשונות של העלייה הראשונה. הוא נולד למשפחה חקלאית. בשנת 1975 התגייס לשירות של חמש שנים בחיל הים. תחילתו בקורס חובלים, המשכו בפיקוד בסטי״לים, שירות כקצין מבצעים של בסיס אשדוד וכעוזר רל״ש ורל״ש מפקדי חיל הים מיכאל ברקאי וזאב אלמוג. במילואים היה קצין סיור אויר ובהמשך יועץ אסטרטגי-תקשורתי של מפקדי חיל הים בדרגת רס"ן.
סמסונוב למד באוניברסיטת תל אביב תואר ראשון ותואר שני אותו סיים ב-1987 בהדרכתו של פרופסור יונתן שפירא. בהמשך לעבודת המ.א שעסקה בדור המרד של אצ"ל ולח"י, המשיך מחקר שהסתיים בלימודי דוקטורט אחרי עשרים שנה בקינגס קולג׳ באוניברסיטת לונדון, בהנחיית ההיסטוריון פרופסור אפרים קארש.
באוניברסיטה נבחר כיו״ר אגודת הסטודנטים מדעי החברה באוניברסיטת תל אביב, יו״ר תאי הסטודנטים של הליכוד (1983). בעשור הבא היה יו״ר מטה הדור הצעיר של הליכוד. בשנים 1988–1992 כיהן כדובר הליכוד תחת ראש הממשלה יצחק שמיר והשר משה ארנס. ארנס מינה אותו כיועצו בשנים 1982–1992. כשהיה שר ביטחון, שר לעליית יהודי ברית המועצות וכשר חוץ. 
בבחירות 1992 התמודד גיל סמסונוב ברשימת הליכוד לכנסת ונבחר למקום ה-35, אך לא נבחר לכנסת והחליט לפרוש מהחיים הפוליטיים. 
סמסונוב היה חבר הוועד המנהל של רשות השידור במשך כ-3 שנים, לפני שמונה בשנת 1998 לתפקיד יו"ר רשות השידור על ידי ראש הממשלה דאז בנימין נתניהו. ועדת בן-דרור בראשות השופט לשעבר מרדכי בן דרור, שמונתה לבדיקת כשירות המועמדים לתפקידים בכירים בחברות ממשלתיות, אישרה את מינויו, זאת בתנאי שיצמצם את עבודתו במשרד הפרסום ויבצע הפרדה בינה לבין תפקידו כיו"ר הרשות. במהלך כהונתו של סמסונוב התפרצו עימותים בין הוועד המנהל לבין ההנהלה המקצועית בראשות מנכ"ל רשות השידור דאז אורי פורת; לדברי מבקר המדינה אז אליעזר גולדברג, הידרדרות היחסים בין המנכ"ל ליו"ר השפיעה לרעה על תפקוד רשות השידור, עד כדי חשש לקריסתה של הרשות. בשנת 2000 פוזרה מליאת רשות השידור לפי פסק-דין של בג"ץ, שקבע כי הליך מינויה נעשה שלא בהתאם לחוק, ונחמן שי מונה במקום סמסונוב לתפקיד יו"ר הרשות. 
חברו מהאוניברסיטה, חנן גליקמן, גייס את סמסונוב כשותף למשרד הפרסום ששינה את שמו לגליקמן נטלר סמסונוב בשנת 1994 ומאז הוא שותף אחראי למחלקת המחקר והאסטרטגיה. המשרד גדל והגיע בשנת 2013 לחמישייה הראשונה של משרדי הפרסום בישראל.
מקטעי אוקזקי

מקטעי אוקזקי (באנגלית: Okazaki fragments) הם מקטעי DNA שנוצרים לזמן קצר על הרצועה הבלתי-רצופה במהלך שכפול DNA. הם התגלו בשנת 1968 על ידי הביולוג היפני קיוואקו סבאקה והביולוגית ריג'י אוקזקי בזמן שחקרו את הכפלת ה-DNA בחיידק Escherichia coli.
לכל אחד מהנוקלאוטידים ב-DNA חמישה אטומי פחמן, כאשר אטום הפחמן מספר 3 נמצא בקצה אחד של הנוקלאוטיד ואטום הפחמן מספר 5 נמצא בקצהו השני. אל אטומי הפחמן הללו נקשרים הנוקלאוטידים הבאים ברצף. על מנת שהנוקלאוטידים המקבילים בשני הגדילים יקשרו זה לזה בקשרי מימן, כיוונם של שני הגדילים חייב להיות הפוך, כך שבקצה אחד של המולקולה יהיה גדיל שאטום הפחמן החמישי יהיה בקצהו (לא קשור לאף נוקלאוטיד), ובגדיל השני אטום הפחמן השלישי יהיה בקצה (לא קשור לאף נוקלאוטיד). ולכן, כיוון הקשירה של הנוקלאוטידים של שני הגדילים מקצה אחד לשני של המולקולה יהיה שונה (של אחד מהם יהיה מאטום הפחמן החמישי לכיוון השלישי, ושל השני יהיה מהפחמן השלישי לחמישי).
החוקרת אוקזקי ועמיתיה למחקר הסיקו, שלא נמצא מנגנון שיכול לגרום להכפלת ה-DNA בעזרת האנזים DNA פולימרז בכיוון 3' ל-5', אלא רק בכיוון 5' ל-3'. לפי ממצאים אלה, הם שיערו שההכפלה בגדיל שכיוונו 3' ל-5' תהיה מקוטעת: ימוקמו עליו תחלים במרחק קצר אחד מהשני (100-200 נוקלאוטידים באיקריוטיים), ומהם תתחיל הכפלה לכיוון ההפוך, עד לתחל הבא. המקטעים הקצרים של ה-DNA המוכפל בגדיל זה בין תחל אחד לשני נקראו מקטעי אוקזקי. 
ההכפלה בגדיל 5' ל-3' מתבצעת מהר יותר מההכפלה בגדיל 3' ל-5', ולכן גדיל ה-5' ל-3' נקרא הגדיל המקדים, וגדיל ה-3' ל-5' נקרא הגדיל המאחר.

לקריאה נוספת

ביולוגיה - האחידות והמגוון של החיים, 2015, הוצאת האוניברסיטה הפתוחה
יעקב חץ

ביוגרפיה

נולד וגדל בתל אביב. למד בבית הספר היסודי "יהודה המכבי" ובתיכון למד בעירוני ד'. שירת בחטיבת הצנחנים. לאחר שחרורו משירות סדיר, היה ללוחם מילואים בגדוד 66 של חטיבה 55, ובשורותיה יצא למלחמת ששת-הימים.
הפלוגה של חץ לחמה בקרב על גבעת התחמושת. בקרב נפגע מפקד המחלקה שלו יורם אלישיב, חץ החליף אותו והמשיך להוביל את המחלקה עד שהגיעה לבונקר הגדול. מספר חיילים נפגעו וחץ שנשאר לבדו נלחם מול מספר ירדנים שהיו מבוצרים בבונקר הגדול. הוא ירה לתוכו. הקרב היה אינטנסיבי עם ירי צפוף ורימונים רבים בטווחים של מטרים ספורים. לאחר מספר דקות שחץ נמצא לבדו הגיעו לעזרתו דוד שלום ויהודה קנדל. תוך כדי הקרב הגיע לעזור גם מפקד המחלקה עופר פניגר עם מחלקתו. חץ קיבל מעופר שקי חומר נפץ ובעזרתם הבונקר פוצץ. על מעשה זה הוענק לו עיטור העוז.
פעולתו הונצחה בשירו המפורסם של יורם טהר לב "גבעת התחמושת".
בשירות המילואים עבר חץ קורס קצינים. במהלך מלחמת יום הכיפורים שימש מפקד מחלקה בגדוד 564 של חטיבה 55. המחלקה צורפה לגדוד 142 שבעוצבת הסוס הדוהר ולחם בסיני. בשנת 2012 ניתנה לו תעודת הערכה מאת אלוף פיקוד הדרום על פעולת חילוץ פצוע מקרב החווה הסינית במהלך אותה מלחמה.
לצד שירותו ארוך השנים במילואים, עבד חץ ברפא"ל ועל עבודתו הוענק לו ב-1982 פרס ביטחון ישראל.
מאז מלחמת ששת הימים הוא פעיל מרכזי בהנחלת מורשת הקרב של ירושלים.
ב-2017 נבחר להדליק משואה בטקס הדלקת המשואות ביום העצמאות.
נשוי ואב לשמונה. מתגורר במושבה יקנעם.
אנן סהדי

אנן סהדי (בארמית, בעברית: אנו עדים) הוא מונח הלכתי הקובע כי בספקות בהם יש אומדנא (אומדן דעת) או חזקה ברורה, אין צורך בעדות פורמלית של שני עדים ולפי הכללים המתחייבים בהלכות עדות, אלא ניתן לסמוך על הסבירות כדי לפשוט את הספק.
שאלה זו יכולה ליסוב אודות כוונה של אדם בעת ביצוע מעשה כלשהו (לדוגמה קידושין, קניין וכדומה), על נסיבות עובדתיות או לצורך הכרעה משפטית - ולא עובדתית - במצבי ספק.
לעיתים טועים וחושבים כי המונח "אנן סהדי" מבטא סוג של הוכחה חזקה עד כדי כך שיכולה להוות תחליף לעדות, אך כפי שנראה בתלמוד הבבלי בדוגמה העוסקת בחלוקת טלית, לפחות בחלק מהמקרים אין זה כך, והמונח מבטא צורת הכרעה משפטית בלבד ולא בירור דפיניטיבי. בהתאם, שאלת היחס בין אנן סהדי לבין מונחים דומים בהלכה כ"אומדנא" ו"חזקה" אינה מוגדרת בתלמוד באופן חד-משמעי, והדיונים על כך מתקיימים בקרב הפרשנים.

דוגמאות

במסכת קידושין מובא כי מי שמכר את נכסיו, ואמר בשעת המכר שהוא מוכר את נכסיו, מכיוון שברצונו לעלות לארץ ישראל, אף על פי שלא התנה במפורש את המכר בכך, מכל מקום, אם לא עלה בידו לעלות לארץ ישראל,  המכר מתבטל, שכן אנן סהדי שלא מכר אלא על מנת, לעלות לארץ ישראל, והרי הוא כמי שהתנה על כך, שאם לא יוכל לעלות לארץ ישראל, המכר יתבטל. התוספות מסביר, כי למרות הכלל האומר שדברים שבלב אינם דברים, כלומר דברים שבמחשבתו של הקונה והמוכר אינם יכולים להשפיע על הקניין אם לא פורטו בשעת הקניין, שונים פני הדברים, בצורה כזו, שהמכר נעשה על דעת תנאי זה, ולמרות שלא פורט נחשב הדבר כאילו פורט; שכן אנו עדים שעל דעת כן הוא עשה.
אדם שגירש את אשתו, ויש עדים שראו אותם מתייחדים לאחר הגירושין, אף על פי שאין עדים שהיו יחסי מין, בכל זאת היא צריכה ממנו גט נוסף, מכיוון שהם רגילים אחד לשני וקרוב לודאי שהם קיימו יחסים. בגמרא קרויה אנן סהדי זה בשם "הם עידי יחוד הם עידי ביאה".
על פי כלל זה, כאשר אדם רוצה לקדש את אשתו בקניין ביאה, עליו להעמיד עדים שהם התייחדו, והדבר נחשב כעדות על הביאה. כך גם בייבום, בה הקניין נעשה על ידי ביאה, יש להעמיד עדים על היחוד, ודי בכך.
ערב חג המולד

ערב חג המולד הוא היום שלפני חג המולד, אשר נחגג על ידי נוצרים קתולים ופרוטסטנטים בכל העולם ב-24 בדצמבר מדי שנה.

מנהגי החג

במרבית המדינות הנוצריות נהגו להפסיק לעבוד בשעה מוקדמת של היום (בדומה לערב חג בישראל). במדינות אירופה נהוג להכין בערב את שולחן החג, להציב את עץ חג המולד ולקשט אותו (בארצות הברית נוהגים להציב את העץ כבר לאחר חג ההודיה).
בנצרות הקתולית אירועי חג המולד מתחילים ביום ערב חג המולד עצמו - ומיסה מיוחדת נערכת בבוקרו של ערב חג המולד. עונת חג המולד מסתיימת בחג ההתגלות - ב-5 בינואר.
בחצות הלילה שבין ערב חג המולד לחג המולד נערכת מיסת חצות מיוחדת - מיסת חג המולד המציינת את תחילתו של חג המולד.
כמו כן נוהגים הנוצרים בערב החג לאכול את ארוחת חג המולד - ארוחה חגיגית שהמנה העיקרית בה היא תרנגול הודו או חזיר. בגרמניה נהוג לאכול קרפיון צלוי. במדינות מזרח אירופה ובייחוד בפולין ולטביה נהוג לאכול ארוחת חג ללא בשר.
ערב החג הוא המועד בו, לפי הפולקלור הנוצרי, סנטה קלאוס עובר בין הבתים ומחלק את המתנות לילדים.
בצ'כיה, פולין, אירלנד, אוסטרליה, בריטניה, שוודיה, דנמרק, נורווגיה, רוב חלקי גרמניה ובפורטוגל נהוג לפתוח את המתנות בערב, באיטליה וארצות הברית נהוג לפתוח את המתנות בבוקר חג המולד. 
בספרד ואמריקה הלטינית נהוג לפתוח את המתנות רק בבוקר חג ההתגלות - ב-6 בינואר.
לוקיוס מארקיוס פיליפוס (קונסול 56 לפנה"ס)

לוקיוס מארקיוס פיליפוס (לטינית: Lucius Marcius Philippus; סביב 102 לפנה"ס - אחרי 43 לפנה"ס) היה פוליטיקאי רומאי בשלהי תקופת הרפובליקה הרומית. מצאצי המלך הרומי אנקוס מארקיוס ובן למשפחה סנטורית מכובדת. אביו, מארקיוס לוקיוס פיליפוס היה קונסול בשנת 91 לפנה"ס. 
פיליפוס נבחר לפראיטור בשנת 60 ושירת כפרו-פראיטור בסוריה בשנת 59 או בשנת 61. התחתן עם אטיה באלבה קייסוניה, אחייניתו של יוליוס קיסר. מנשואיו הקודמים היו לו בן ובת, שהתחתנה עם מרקוס פורקיוס קאטו אוטיקנסיס. 
למרות הקשרים המשפחתיים עם קיסר, צידד באופטימאטים וניסה להצר את צעדיו של קיסר בעת מלחמת גאליה, אך כשל במאמציו אודות לברית הטריאומווירט הראשון שקיסר היה חלק ממנה. כתוצאה מכך בגלל התנגדות הטריאומווירט, לאחר סיום כהונתו כקונסול לא קיבל לידיו פרובינקיה.
בעת מלחמת האזרחים של יוליוס קיסר לא נקט עמדה ולא צידד באף צד. בהמשך, הפגין נאמנות למשטרו של אוגוסטוס ומת בשיבה טובה.
הטבח בקולפקס

הטבח בקולפקס (או מהומות קולפקס, כפי שנקראים האירועים בשלט לציון האירוע ההיסטורי שהוצב בשנת 1950), התרחש ביום ראשון של פסחא, 13 באפריל 1873 בקולפקס שבלואיזיאנה, במחוז גרנט , במהלך עימותים בין כוחות פוליטיים של רפובליקנים ודמוקרטים.
בעקבות בחירות מתוחות בשנת 1872 לתפקיד מושל לואיזיאנה ותפקידי ממשל מקומיים, קבוצה של דמוקרטים לבנים חמושים ברובים ותותח קטן, גברו על עבדים משוחררים רפובליקאים וכן על מיליציה של מדינת לואיזיאנה (שאנשיה היו אפריקאים-אמריקאים גם הם) שניסו להגן על בית המשפט של קולפקס; נושאי משרות רפובליקנים לבנים לא הותקפו. רוב העבדים המשוחררים נרצחו לאחר שנכנעו; כמעט 50 נהרגו מאוחר יותר באותו הלילה, לאחר שהוחזקו כאסירים במשך מספר שעות. הערכות מספר המתים מגוונות, החל מ-62 ועד 153; מספר הקורבנות השחורים היה קשה לקביעה כי גופות רבות נזרקו לתוך הנהר או סולקו ונקברו. היו שמועות על קברי המונים באתר. כמו כן, שלושה לבנים מתו.
ההיסטוריון אריק פונר החשיב את הטבח לביטוי הגזענות הגרוע ביותר בתקופת הרקונסטרוקציה. בלואיזיאנה היה מספר ההרוגים הגבוה ביותר בהשוואה לכל אירוע אלים אחר, מבין מספר רב של אירועים אלימים שפרצו בעקבות העימותים בין הרפובליקנים לבין הדמוקרטים בבחירות למשרת מושל לואיזיאנה בשנת 1872. בתחילה הציעו שתי המפלגות מועמד פשרה, אך בהמשך התפלג חבר המצביעים וכל מפלגה הכריזה על מנצח מטעמה. הרפובליקנים הכריזו על מנצח מטעמם, ושופט רפובליקני בניו אורלינס קבע שאיש זה, מועמד הרפובליקנים, יהיה המושל.
מספר אנשים שהיו מעורבים בטבח הורשעו אך ערערו לבית המשפט העליון. במשפט מפתח זה, ארצות הברית נגד קרוקשנק  (1876), קבע בית המשפט שהגנות התיקון ה-14 לא יחולו על פעולות של יחידים, אלא רק על פעולות של ממשלות המדינות השונות. לאחר פסיקה זו לא יכול היה הממשל הפדרלי לתבוע יחידים וכן ארגונים שהוקמו בכל רחבי לואיזיאנה החל משנת 1874. הפחדת הבוחרים השחורים על ידי דיכוי צבאי למחצה מסוג זה היה כלי חשוב בהשבת שליטתה של המפלגה הדמוקרטית בבית המחוקקים של לואיזיאנה עד סוף שנות ה-1870.
אוהד בירק

ביוגרפיה

אוהד שמואל בירק נולד בשנת 1957 למאיר בירק ויהודית בירק. אחיו הוא פרופסור צחי בירק.
בילדותו גילה בירק כישרון מוזיקלי ובתיכון ניגן בהרכב מוזיקלי יחד עם דני רובס. לקראת הגיוס לצה"ל, התלבט בירק בין שירות בלהקה צבאית לעתודה אקדמית. לבסוף בחר בעתודה ובלימודי רפואה. בצבא שירת כרופא והגיע לדרגת רב-סרן.
בירק למד רפואה באוניברסיטת תל אביב ובשנת 1995 סיים את לימודי הדוקטורט במכון ויצמן למדע בהנחייתו של פרופסור אירון כהן. בשנת 2001 הוא התמנה למנהל המכון לגנטיקה של האדם במרכז הרפואי האוניברסיטאי סורוקה בבאר שבע. ביוני 2016 הפך לראש המכון הלאומי לביוטכנולוגיה בנגב באוניברסיטת בן-גוריון וקבע את מעבדת המחקר שלו שם במעבדה על שם מוריס קאהן.
בירק נשוי לפרופסור רות בירק ואב לשני ילדים.
בירק הוא מלחין ופסנתרן חובב. ב-2007 כתב שני שירים בשיתוף עם שלומי חמאוי:  "לא רוצה להיות שניצל" ו-"תקווה לאהבה". השיר "תקווה לאהבה" נכתב כתגובה למעשי האלימות והפיגועים בארץ.
Under a Blood Red Sky (אלבום)

היסטוריה

האלבום כולל הקלטות חיות משלוש הופעות מסיבוב ההופעות War מקולורדו ומבוסטון שבארצות הברית ומסנקט גורסהאוסן שבגרמניה. 
לאלבום נלווה סרט בהופעה חיה אשר נקרא "U2) "U2: Live at Red Rocks: Under a Blood Sky בהופעה חיה ברד רוקס: תחת שמים אדומים כדם). שלא כמו האלבום, הסרט צולם כולו באמפיתיאטרון רד רוקס ב-5 ביוני 1983. הביצוע לשיר "Sunday Bloody Sunday" בהופעה תואר על ידי מגזין הרולינג סטון כאחד מ-"50 הרגעים ששינו אתת ההיסטוריה של הרוקנרול".
שם האלבום מגיע משורה בשיר "New Years Day".
גרסה של האלבום שעבר רימסטרינג יצאה ב-29 בספטמבר 2008 יחד עם DVD של ההופעה מרד רוקס.
באקטריה

בַּאקְטְרִיָה היא אזור עתיק במרכז אסיה שנמצאת כיום בשטחה של מזרח אפגניסטן, פקיסטן ומעט באוזבקיסטן, בטג'יקיסטן ובסין המודרניות. צורתה הגאוגרפית של באקטריה יחד עם שכנתה הדרומית ארכוסיה היא כשל פרסה. גבולותיה הדרומיים, המזרחיים וצפוניים עוברים בהרים גבוהים כמו הינדו-כוש הרי פמיר ואילו גבולה הצפון-מערבי עובר לאורך נהר אמו דריה שאורכו כ-2,400 ק"מ. העיר החשובה באזור הייתה באקטרה (כיום באלך באפגניסטן) שנתנה לכל האזור את שמו.
באקטריה היא אזור עתיק, בעל היסטוריה עשירה והייתה ביתן של תרבויות עתיקות רבות. מיקומה הגאוגרפיה האסטרגי על אם הדרך בין הערבה האירואסייתית להודו הקנה לה מעמד כלכלי חשוב. בעת העתיקה הייתה מרכז לסחר בזהב שנכרה בסיביר והופץ דרכה למערב. השפעתה הכלכלית החשובה הייתה בין המאה ה-6 לפנה"ס למאה ה-6 לספירה.
במאה ה-6 לפנה"ס נכבשה על ידי האימפריה הפרסית והייתה לסטראפיה (מחוז) חשובה בה. האימפריה הפרסית התרסקה כתוצאה מפלישתו של אלכסנדר הגדול והתנתקה ממנה הלכה למעשה. בסוס, הסטראפ (מושל המחוז) של באקטריה המשיך את ההתנגדות לכובש המוקדוני, אך הובס (ב-329 לפנה"ס).
בתקופה ההלניסטית הייתה חלק מהאימפריה הסלאוקית ובהמשך הוקמה בה הממלכה היוונית של באקטריה. השלטון ההלניסטי לא האריך ימים ונפל תחת גלי כיבוש של נוודים ממוצא איראני. במהלך תקופה זו נעלם השם "באקטריה" מהשימוש והאזור איבד את ייחודו. האזור נכבש על ידי מוסלמים במאה ה-7.
אסקורט (מכונית אוסטרלית)

אסקורט

את דגם ה-"אסקורט" עיצב 
Mirek Craney.  
בנוסף, לשם "אסקורט", הדגם היה קרוי "Ascort-TSV-1300 G.T."
שלדת דגם ה-"אסקורט" הייתה של חברת פולקסווגן. דגם ה-"אסקורט" התבסס על דגם פולקסווגן קארמאן גיאה.
מקומות ישיבה : 2 + 2
פס ספרדי

פס ספרדי הוא מונח וקסילולוגי המתאר דגל טריבנד אופקי אשר רוחבו של הפס המרכזי שווה לסכום רוחבם של שני הפסים הקיצוניים. שמו של המונח נובע מעיצובו המוכר של דגל ספרד, טריבנד אופקי הכולל שלושה פסים אופקיים אדום-צהוב-אדום ביחסי רוחב של 1-2-1.
בדומה לפס הקנדי גם לפס הספרדי ישנה הגדרה מורחבת יותר הכוללת דגלים בהם רוחב הפס המרכזי אינו שווה לרוחבם של שני הפסים הקיצוניים.
The WB

The WB היא רשת שידור אמריקנית שנוסדה בתאריך 11 בינואר 1995 על ידי חברת האחים וורנר וחברת טריביון. ב-2006 הודיעו ראשי הערוץ על סגירת הערוץ ומיזוגו עם UPN לרשת החדשה The CW.
הרשת סייעה לקריירה של כמה שחקנים, כגון שרה מישל גלר, קייטי הולמס, ג'יימי פוקס ומישל ויליאמס.

היסטוריה של הערוץ

בעקבות ההצלחה של רשת FOX שהוקמה ב-1986 והייתה לרשת השידור הרביעית הארצית בארצות הברית, החליטו אולפני האחים וורנר להקים ערוץ טלוויזיה חדש בדומה לרשתות הטלוויזיה האחרות. בינואר 1995 החל בשידוריו הערוץ בשם "The WB". מלבד הלוגו, לרשת היה גם קמע- דמות הצפרדע המצוירת מישיגן ג. פרוג שליוותה את הרשת עד לסגירתה ב-2005.
עד 1997, לא הצליח הערוץ לקבל נתח חשיפה משמעותי ורוב הסדרות ששודרו היו סדרות שבוטלו וחודשו על ידי הערוץ.
החל מ-1997, "The WB" שידר סדרות הפונות לקהל היעד של בני הנוער, בעוד ש-FOX שעשו זאת קודם עם בוורלי הילס 90210 החלו לפנות לקהל בוגר יותר, WB החליטה לפנות לכיוון הנוער. הסדרה הראשונה שפנתה לקהל היעד הזה הייתה "באפי ציידת הערפדים" שהייתה הצלחה בתחילת דרכה והמשיכה עם "מכושפות", "פליסיטי" ועוד.
למרות ההצלחה היחסית, עם כניסת שנת 2000, איבד הערוץ מאחוזי הצפייה שלו לרשת המתחרה UPN שהוקמה גם בסמוך לערוץ.

סגירת הערוץ ומיזוג

למרות רווחיות יחסית שהייתה לערוץ בשלב מסוים בניגוד ל-UPN, החליטו קברניטי הערוץ ב-2006 על סגירת "The WB" ומיזוג עם "UPN" לרשת חדשה בשם "The CW".
ב-24 בינואר 2006 הודיעו החברות CBS והאחים וורנר על השקת ערוץ חדש בשם The CW, שעתיד להציג תוכניות וסדרות מהערוצים The WB ו-UPN ולהוות מיזוג בין שני הערוצים הללו. ב-17 בספטמבר 2006 חדל הערוץ משידוריו.
בערב השידורים האחרון לערוץ שודרו פרקי הבכורה של הסדרות המצליחות של הערוץ וגם הופיע בפעם האחרונה אי פעם קמע הערוץ מישיגן ג. פרוג. ערב השידורים זכה לרייטינג נמוך של 2 מיליון צופים. אחת הסיבות היא מעברן של תחנות השידור המקומות לרשת מתחרה חדשה "MyNetworkTV".

החייאה בתור ערוץ אינטרנט

התקוות שהערוץ החדש יקבל נתח צפייה גדול משקיבלו כל אחת מהרשתות בנפרד לא התממשו ולכן, החליטו אולפני וורנר ב-2008 להחזיר את המותג והערוץ "The WB" בתור ערוץ המשדר באינטרנט בלבד. הערוץ האינטרנטי שידר מספר סדרות מקוריות וגם סדרות שהופקו על ידי אולפני "האחים וורנר" כמו The O.C. וחברים.
אנשי אמונה אבדו

מבנה הפיוט

כל משפט מורכב משתי צלעיות של שלש מילים האחת, כאשר בין הצלעיות תקבולת משלימה. האותיות הראשונות בכל צלע בפיוט יוצרות אקרוסטיכון אלפביתי. 
כדרכם של הפיוטים הקדומים, הפיוט אינו מחורז, אך ניכרות בו לעיתים חריזות מקומיות המקשטות את השיר.
הפיוט מבטא את תחושת היתמות של העדה, המבקשת להתנחם באנשי אמונה, צדיקי הדור, שזכותם תגן עליה. שמורות בזכרונה דמויות כאלה מן העבר, אך בהווה, הן אינן בנמצא. הקהילה המתפללת פונה אל ה' מתוך תחושה של בושה, נטישה, חולשה גדולה ואשמה על כך שבעוונותיה נעלמו מתוכה אנשי הרוח והאמונה.
ימאהה Sports Ride Concept

ימאהה Sports Ride Concept

דגם ה-"ימאהה Sports Ride Concept" תוכנן משנת 2013, אבל פיתוח דגם ה- "ימאהה Sports Ride Concept " נמשך עד שנת 2015, ובשנה זו הוצג דגם ה-"ימאהה Sports Ride Concept" לראשונה בתערוכת המכוניות ה-43 של טוקיו.
גוף הרכב היה עשוי מסיבי פחם.
תרגום לעברית של שם הדגם "Sports Ride" הוא "רכיבת ספורט" ומקשר את המכונית למסורת האופנועים שבייצור החברה.
דניס פרנץ

ביוגרפיה

פרנץ נולד בעיר מייווד שבאילינוי להורים מהגרים מגרמניה, אמו אלינור הייתה עובדת דואר ואביו פרנק שאלצ'טה היה בנקאי.
למד ב"אוניברסיטת מערב אילינוי" שבעיר קארבונדייל.
לאחר שסיים את לימודיו התגייס פרנץ לצבא ארצות הברית ושירת בדיוויזיה המוטסת ה-82 במהלך מלחמת וייטנאם.
התחיל את דרכו כשחקן בחברת תיאטרון אורגנית שבשיקגו.
התפרסם לראשונה בהוליווד כשחקן קולנוע בתחילת שנות ה-80 במותחנים של בריאן דה פלמה "לבוש לרצח", בתפקיד הבלש מרינו ו" התפוצצות".
ב-1983 שיחק במותחן הפסיכולוגי "פסיכו 2" בתור מנהל המוטל וורן טומי.
באמצע שנות ה-80 השתתף בשתי עונות סדרת הדרמה המשטרתית "בלוז לכחולי המדים", בתור קצין המשטרה נורמן באנץ.
ב-1990 שיחק בסרט הפעולה "מת לחיות 2", בתפקיד השוטר קפטן קארמין לורנזו.
התפרסם בפעם האחרונה בבמה הקולנועית בשנת 1998 בדרמה הרומנטית "עיר של מלאכים", בה שיחק לצידו של ניקולס קייג' בתור נת'ניאל מסינגר, פציינט של המנתחת מגי רייס (מג ראיין)
תחנת הלוויינים עמק האלה

תחנת לוויינים עמק האלה היא תחנת ממסר לוויינית השוכנת בעמק האלה. 
התחנה שהייתה הראשונה מסוגה בישראל, הוקמה בשנת 1972 על ידי משרד התקשורת על מנת להעביר שידורי טלוויזיה וטלפון ושימשה כתחנת תקשורת של בזק, לנוכח הקושי להעביר כבלי תקשורת תת-ימיים, ובידודה הפוליטי של ישראל במזרח התיכון, שמנע חיבור קווי תקשורת יבשתיים לשכנותיה.
אזור עמק האלה נמצא כמקום הנוח ביותר מבחינה אקלימית לתקשורת לוויינית בשל מיעוט עננות ומשקעים העלולים להפריע לקליטה. 
ברבות השנים, עם הנחת כבלי תקשורת תת-ימיים חדשים, ועם הקמת תחנות שידור חדשות, איבדה התחנה מחשיבותה כצומת מקומי, ובחודש מרץ 2008 היא נמכרה לחברת RRsat. בשנת 2015 נמכרה ל- RRMEDIA, ומ- 2016 היא בבעלות חברת MX1 שהיא מיזוג של RRMEDIA עם SES. 
החברה פיתחה את האתר, הכולל כיום כ-120 צלחות לוויין בגדלים ובזויות שונות, והפכה אותו לצומת שידורים גדול המשרת גופי שידור מכל העולם, ברשת המכסה, יחד עם מרכזי שידור קרקעיים בלונדון ובארצות הברית, 95% מהעולם המאוכלס. מיקומה הגאוגרפי של ישראל מספק לה יתרונות חשובים כצומת תקשורת עולמי ומאפשר לה לתקשר עם לוויינים שמכסים את אסיה מצד אחד ואת אירופה, ואף את חלקה המזרחי של צפון אמריקה מצד שני. במקום נמצא מרכז שליטה וניטור (NOC), המאויש 24 שעות ביממה באנשי מקצוע שמוודאים ששידורים חיים יועברו ללא תקלות.
רוברט קונלי

קריירה

קונלי שיחק במשך שנתיים באוניברסיטת מייקון סטייט, ולאחר מכן עבר לאוניברסיטת קלייטון סטייט. בעונתו האחרונה במכללה דורג במקום השלישי ברשימת קלעי הליגה, עם 24.6 נקודות בממוצע למשחק, תוך שהוא שובר שיאי קליעה רבים של המכללה. הוא לא הצליח להיבחר בדראפט ה-NBA והחליט לשחק באירופה.
קבוצתו המקצוענית הראשונה הייתה אליטוס מליטא, אך כעבור עונה אחת הצטרף לברסט מהליגה השנייה בצרפת, בה קלע 26 נקודות בממוצע למשחק. הוא סיים את העונה בבראונשווייג הגרמנית. בעונה הבאה הוא שיחק בליבורנו מהליגה האיטלקית, במדיה קלע בממוצע 17 נקודות למשחק. ב-2002 חתם במדי הגרינוויל גרוב מליגת הפיתוח של ה-NBA, בתקווה למצוא חוזה ב-NBA, אך לא הצליח. לאחר מכן, חידש את חוזהו בליבורנו לעונה נוספת (2002/2003).
בקיץ 2003 נבחן קונלי בקליבלנד קאבלירס מה-NBA, אך למרות שהיטיב לשחק במחנה הקיץ של הקבוצה הוא לא חתם על חוזה. לאחר מכן הוא חתם באיוניקוס מיוון, ובמדיה השתתף גם במשחקי גביע יול"ב. 
בעונת 2004/2005 עבר לז'ירונה מהליגה הספרדית, בה השתתף בשמונה משחק וקלע בממוצע 19.2 נקודות למשחק. לאחר מכן הוא עבר ליריבתה טאו ויטוריה, אך לא זכה לדקות משחק רבות ובסופו של דבר הוחלף על ידי דרו ניקולאס.
בעונת 2005/2006 חתם קונלי בקבוצה הסרבית המופארם ורשאץ', עימה שיחק בגביע יול"ב ובליגה האדריאטית, ובשני המפעלים הוביל אותה לחצי הגמר. בשל יכולתו הטובה הוא נבחר לחמישיית השנייה של העונה בליגה האדריאטית, וזכה בתואר "הזר המצטיין" של הליגה הסרבית. בסיום העונה הוא חזר לבורגומאנרו מהליגה השנייה באיטליה, ובעונתו היחידה שם סיים במקום השלישי בטבלת קלעי הליגה עם ממוצע של 22.1 נקודות למשחק. למרות זאת ירדה קבוצתו לליגה השלישית בסיום העונה.
לאחר מכן הצטרף קונלי לוילרבאן מהליגה הצרפתית, עמה השיג ממוצעים של 13.9 נקודות, 3.6 ריבאונדים ו-3.4 אסיסטים למשחק, שסייעו לה להעפיל עד לחצי גמר הפלייאוף בו הפסידה לנאנסי שהמשיכה וזכתה באליפות. הוא השתתף במדי וילרבאן גם בגביע יול"ב, שם השיג ממוצעים של 15.1 נקוות ו-4.5 ריבאונדים למשחק.
באוגוסט 2008 חתם קונלי במכבי ראשון לציון מליגת העל הישראלית. הוא שיחק היטב בעונה הסדירה של הליגה, ובממוצע קלע 17 נקודות וקלט 5.2 ריבאונדים למשחק.
בעונת 2009/2010 שיחק קונלי בקבוצת בילבאו באסקט מליגת העל הספרדית בכדורסל. ב-2010 חתם בקבוצת פויטר באסקט מליגת העל הצרפתית בכדורסל. בתום העונה פרש מכדורסל מקצועני.
לאון ב. אלקלעי

לאון ב. אלקלעי (1847 בוקרשט-1920 בוקרשט) היה מוציא לאור ומשווק ספרים רומני, בן למשפחה יהודית ספרדית מבוקרשט. דרך ההוצאות לאור שהקים תרם תרומה חשובה לחינוך, לחיי הספרות והתרבות ברומניה.

ביוגרפיה

אחרי שלמד בבית ספר יסודי עשה לאון ב. אלקלעי עוד שנתיים לימודי גימנסיה ויצא לעבוד כמוכר רחוב של ספרים, חוברות וכתבי-עת ישנים ונדירים. בגיל 17 (שנת 1864) פתח במרכז בוקרשט, בצומת הרחובות פודול מוגושואיי (לימים - קאליה ויקטוריי מס.27) ושדרות אליסבטה את חנותו הראשונה שכללה שני ארונות עמוסי ספרים.
בשנת 1883 במקום חנות הספרים הישנים הראשונה הקים שתי חנויות חדשות:אחת לספרים והשנייה לכלי כתיבה. חנויות אלה השתכנו באותה קומת הקרקע של המלון הרדאן, שהפך לאחר מכן למלון "גראן הוטל דו בולוואר" (מלון "בולווארד"), לארחוק מהצירות הרוסית.
עם הזמן עבר גם לפעילות מו"לית באמצעות שתי הוצאות לאור בעלי שמות בעלי נינוח צרפתי -  Librăria Alcalay ("ספריית אלקלעי") ו"הספרייה העולמית אלקלעי" (Librăria Universală Alcalay).
בימי בניית ה"גראן הוטל" עבר אלקלעי זמנית לבניין "קולוס" על ידי הפרפקטורה של המשטרה. אחר כך חזר לבניין המלון בקומת קרקע. בשניים מחלונות הראווה הציג, בין השאר, ספרים בצרפתית עם סיפורים ארוטיים וטקסטים מלומדים על מיניות האדם, ובחלון השלישי ספרים שימושיים (כמו "איך מרמים בקלפים" וכו') או ספרים קלאסיים, תרגומים לרומנית בסדרת "הספרייה של כולם". החנות של אלקלעי כללה את הספרים שהוצאו לאור ברומניה, ובנוסף ספרים שיובאו מצרפת וגרמניה,והתמחתה גם בספרי רפואה ומשפטים. בנוסף נמכרו בה גם כלי נגינה ופרטיטורות.
ה
בין השנים 1899 - 1920 פרסמה ההוצאה לאור אלקלעי את סדרת הספרים הקרויה "הספרייה של כולם" Biblioteca pentru toţi (שהוקמה ב-1895 על ידי קרול מילר ודומיטרו סטנצ'סקו) שבה הוצאו לאור מגוון רב של ספרים, כולל ספרים ממיטב הספרות הרומנית והעולמית, במחירים השווים לכל נפש. אחרי מותו של אלקלעי הסדרה ממשיכה להופיע בהוצאות לאור אחרות עד ימינו.
הוצאת אלקלעי פרסמה גם קטלוג ספרים שבפני עצמו היה בכורה בזירת הוצאות הספרים הרומניה.
לאון ב. אלקלעי נבחר לסגן יושב ראש איגוד חנויות הספרים ברומניה.
בשנת 1932 חנות הספרים המרכזית נרכשה על ידי ינקו שרגא  וס. שוורץ  חידשו אותה ושמרו את השם אלקלעי עד שנת 1940 כשעברה לבעלים רומני, רומולוס צ'ופלק מקלוז'.
למשפחת המוציא לאור לאון אלקלעי היו קרובים מדרגה ראשונה שעלו לארץ ישראל בתחילת המאה ה-20. עם צאצאי המשפחה נמנה גם שחקן התיאטרון הישראלי יליד רומניה, מוסקו אלקלעי.
נבלה (הלכה)

בהלכה, נבלה היא בעל חיים שמת ללא שחיטה כלל, או שנשחט שלא כהלכה (כגון שסכין השחיטה לא היה חלק לגמרי, אלא פגום במקצת). הנבלה אסורה באכילה, ואף מטמאת את הנוגע בה או הנושא אותה בטומאת נבלה.

איסור האכילה

בתורה נאמר: "לא תאכלו כל נבלה, לגר אשר בשעריך תתנה ואכלה, או מכור לנכרי, כי עם קדוש אתה לה' אלוהיך." (דברים, י"ד, כ"א)
הפסוק קובע שהנבלה אסורה באכילה אולם מותרת בהנאה, כלומר ניתן להפיק ממנה כל תועלת שהיא מלבד אכילה. לפיכך מותר למכרה לנכרי, או לתת אותה במתנה לגר תושב, שלא קיבל על עצמו את כל תרי"ג המצוות אלא רק את שבע מצוות בני נח.